
ועדת הכספים 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 1036 >
 מישיבת ועדת הכספים 
 יום שלישי, י"ב באדר התשע"ב (06 במרץ 2012), שעה 11:45
<סדר היום:>
<שינויים בתקציב לשנת 2012>
נכחו:

<חברי הוועדה:> 
משה גפני – היו"ר

זבולון אורלב
ציון פיניאן

פניה קירשנבאום

שכיב מוראד שנאן

<מוזמנים:> 
	אילן שטיינר
	–
	סמנכ"ל רשות ההגבלים העסקיים

	אריאל לוין
	–
	סמנכ"ל רשות ההגבלים העסקיים

	אוהד פלג
	–
	סמנכ"ל רשות ההגבלים העסקיים

	עופר מרגלית
	–
	סמנכ"ל רשות ההגבלים העסקיים

	ערן כהן
	–
	רכז תחבורה, אגף התקציבים, משרד האוצר

	אהוד פלג
	–
	המועצה לצרכנות


<מנהל  הוועדה:>
טמיר כהן
<קצרנית פרלמנטרית:>
חבר המתרגמים – אהובה שרון
<שינויים בתקציב לשנת 2012>
<היו"ר משה גפני:>
אנחנו ממשיכים בסדר היום. על סדר היום שינויים בתקציב לשנת 2012.
פניות מספר 24 ו-25 – משרד הפנים

פקוח ארצי על בחירות. 

אין רפרנט.

פניות מספר 57 עד 59 – הרשות להגבלים עסקיים

<אילן שטיינר:>
אילן שטיינר, סמנכ"ל רשות ההגבלים העסקיים. בעקבות שורה של שינויי חקיקה וקבלת סמכויות נוספות, בין השאר במסגרת הוועדה לשינוי חברתי כלכלי, הוועדה להגברת התחרותיות, נערכים לקליטה של כוח אדם נוסף ברשות בסדר גודל של למעלה משלושים כלכלנים ומשפטנים נוספים שיאפשרו לנו לבצע מחקרי שוק ולטפל בכשלים שכולנו כצרכנים מכירים. לשם כך הגענו לסיכום תקציבי עם אגף התקציבים באוצר לפיו אנחנו נקבל תוספת של כ-15 מיליון שקלים כאשר מחצית הסכום ישמש לעלויות שכר ללמעלה משלושים עובדים והחצי השני לצרכים תפעוליים, בין השאר הגדלת הדיור, משרדים ופעולות שוטפות.

<היו"ר משה גפני:>
מה תעשו עם כוח האדם הזה?

<אילן שטיינר:>
אנחנו מתכוונים לבנות יחידה חדשה ברשות שתבצע מחקרי שוק, חטיבת התחרותיות. 

<היו"ר משה גפני:>
מה זה מחקרי שוק?

<אילן שטיינר:>
אני אסביר. היום הרשות מפעילה את סמכויותיה כאשר מגיעות לפתחה בקשות למיזוגים, בקשות לפטורים מהסדרים כובלים או מונופולין והיא למעשה מגיבה לפניות שמגיעות לפתחה. בעקבות דעות שנשמעו בוועדות השונות להגברת התחרותיות וכדומה ודעות שהושמעו גם בוועדה הזאת, אנחנו ביקשנו לייעד קבוצה של כלכלנים ומשפטנים שיבצעו בצורה פרו אקטיבית יזומה מחקרי שוק.

<היו"ר משה גפני:>
מה זה מחקרי שוק? לבדוק מה מחיר הקוטג'? 

<אילן שטיינר:>
לא לבדוק מה מחיר הקוטג'.

<פניה קירשנבאום:>
אם יבדקו את הריכוזיות של המשק? אני רוצה לומר לך שהשבוע עלה חוק שלי לגבי פיקוח על משקאות מזויפים והאוצר התנגד לו. אתה יודע למה האוצר התנגד? אנשים חולים, מתעוורים, מתים ממשקאות מזויפים אבל האוצר אמר שאין לו כסף ואין לו תקנים לפקחים שיפקחו על הפצת המשקאות המזויפים. אני רואה שיש כאן כסף, 15 מיליון לשלושים תקנים של כלכלנים ועורכי דין.

<אילן שטיינר:>
לרשות ההגבלים העסקיים יש גם את הסמכויות בחוק לדרוש נתונים.

<היו"ר משה גפני:>
מה שאמרה חברת הכנסת פניה קירשנבאום לגבי משקאות מזויפים, יש לך סמכות?

<אילן שטיינר:>
אם נהיה סבורים שמדובר בשוק שיש בו כשלי שוק שאנחנו יכולים לבחון אותם ולהציע המלצות לגביהן יהיה אפשר לתת מענה לבעיות שקיימות בו על ידי הגברת התחרות.

<פניה קירשנבאום:>
זאת מכבסת מלים מה שאתה אומר את זה. סליחה שאני אומרת את זה. שני אנשים נפטרו בבית חולים רמב"ם, עצרו לפני שבוע תשעה יצרני משקאות מזויפים ואתה אומר שאם אתם תמצאו כשלי שוק. איזה כשל שוק אתם עוד צריכים למצוא אם בכל הפיצוציות והברים מוכרים משקאות מזויפים שמסכנים את בריאות הציבור? איזה עוד כשל צריך להמציא בשביל זה?

<אילן שטיינר:>
גברתי, אנחנו ברשות ההגבלים העסקיים עוסקים בכשלי שוק של תחרות ובכלכלה. הדברים שאת מדברת עליהם הם דברים חשובים מאוד אבל אני חושב שיש לזה יותר נגיעה לנושאים בריאותיים שלא נמצאים אצלנו בסדר היום.

אני אשלים את תשובתי ליושב ראש. בשווקים רבים – היום אנחנו מדברים הרבה על שווקים של מזון, על ענף המלט, קמעונאות וכיוצא באלה -  אנו עדים לבעיות שמתעוררות שהן לא תמיד בהקשר של תופעה ספציפית כמו מיזוג או הסדר כובל. על מנת שנוכל לבחון את הדברים האלו לעומק על ידי דרישות נתונים מאוד מפורטות מהגורמים הפעילים בענף, על מנת שנוכל לנתח את הבעיות ולהביא בסופו של דבר להמלצות מהסוג שהיום עושות ועדות בין משרדיות כאלה ואחרות – אנחנו רוצים להקים את חטיבת התחרותיות. הדבר גם מעוגן בהחלטות ממשלה ובהחלטות הוועדה לשינוי חברתי כלכלי. לשם כך אנחנו מבקשים את התוספת האמורה.
<היו"ר משה גפני:>
מה את מציעה?

<פניה קירשנבאום:>
אני מבקשת רביזיה. אני רוצה לקבל הסברים מהאוצר - ולא מההגבלים העסקיים – איך מצאו כסף למחלקה הזאת ולמה אין כסף למשל לפיקוח על המשקאות המזויפים.

<היו"ר משה גפני:>
בסדר. אז אני לא מצביע אלא אחכה לתשובה. את תאמרי לי מתי להצביע.

<פניה קירשנבאום:>
תודה.

<היו"ר משה גפני:>
תודה רבה. אתה לא צריך לבוא שוב להסביר. הסברת באריכות. חברת הכנסת פניה קירשנבאום תהיה בקשר עם האוצר והיא תאמר לנו מה התוצאה של העניין הזה.

פנייה מספר 61 –
<ערן כהן:>
ערן כהן, רכז תחבורה באגף התקציבים. הפנייה מסדירה בתקציב הפיתוח של משרד התחבורה תקצוב של פרויקטים בהתאם לתוכנית העבודה המוסכמת בין משרדי התחבורה והאוצר. יש כאן מספר רב של פרויקטים, בין היתר מוקדי סיכון עירוניים ובין-עירוניים, שדרוג של כביש 1, שדרוג של כביש 38 לבית שמש.

<היו"ר משה גפני:>
בהעברה כאן, כמה כסף יש לכביש 1?

<ערן כהן:>
בהעברה כאן, 2.1 מיליון שקלים. 

<היו"ר משה גפני:>
תראה לי את הסעיף.

<ערן כהן:>
בתוך התקציב של מע"צ. אתה רואה, חברת מע"צ, 794005, הרשאה להתחייב נוספת בהיקף של 2.8 מיליארד שקלים. 

<היו"ר משה גפני:>
כמה לכביש 1?

<ערן כהן:>
2.1. הפנייה הזאת היא הפנייה החיצונית. כל הפנייה הזאת  כוללת, בחלקה פנייה פנימית בתוך תקציב מע"צ ובחלקה פנייה חיצונית, מה שהבאנו מנתיבי ישראל, מהתוכנית של נתיבי ישראל, הרשאות להתחייב לתוכניות השונות. זאת הפנייה שאתם רואים. יש גם שינוי פנימי בתוך תקציב מע"צ שמשלים את כל הפרויקטים האלה, שזה גם כביש 1 בסכום של 2.1 מיליארד שקלים מתוך ה-2.5 מיליארד. ה-400 כבר תוקצב לקידום זמינות. זה בעצם מהווה השלמה לגמרי של פרויקט כביש 1. אותו הדבר לגבי כביש 38.

<היו"ר משה גפני:>
כמה כסף לכביש 38?

<ערן כהן:>
740 מיליון שקלים.

<היו"ר משה גפני:>
השלמה של התקציב של כביש 38 ועל כך יש לי דין ודברים עם עשרה שרי תחבורה, מדובר על כביש אדום, כביש מסוכן מאוד ואני רוצה לדעת האם מדובר על הכביש שבין שער הגיא לבין בית שמש או כביש שממשיך הלאה דרומה. 

<ערן כהן:>
קודם כל, זה הכביש בין שער הגיא לבית שמש. למיטב זיכרוני הארכנו אותו במעט עד הבה"ד של המשטרה בעוד קילומטר או שניים.
<היו"ר משה גפני:>
אני שואל אחרי כן, דרומה. 

<ערן כהן:>
אחרי כן דרומה לצומת האלה, לא, זה לא כולל את זה. 

<היו"ר משה גפני:>
למה?

<ערן כהן:>
אני חושב שהוא עוד לא סטטוטורי.

<היו"ר משה גפני:>
אתה יכול לבדוק?

<ערן כהן:>
בוודאי.

<היו"ר משה גפני:>
אני הגשתי על הנושא הזה עשרות הצעות לסדר היום ועשרות שאילתות. לצערנו הרב היו שם הרבה מאוד תאונות דרכים. זה כביש שמזמן היה צריך להיות משודרג. יש מחדל של שרי התחבורה לדורותיהם ושל משרד האוצר לדורותיו. משום מה הכביש הזה הוזנח כל הזמן, גם בתקופה של ראש העיר הקודם וגם בתקופה של ראש העיר לפני הקודם. כל הזמן זה עמד על סדר היום אבל משום מה לא שידרגו את הכביש הזה. כביש עמוס מאוד, מסוכן מאוד. אני שמח שעכשיו זה מאוד מתקדם, בתקופה הזאת של שר התחבורה הנוכחי כאשר גם כביש 10 אושר, גם כביש 38.

אני רוצה לדעת את ההתפתחות של העניין הזה. אני עוקב אחרי הדבר הזה הרבה שנים ואני רוצה לדעת מה הולכים לעשות עכשיו עם הכסף הזה, מה עושים דרומה לבית שמש ולא תחנת המשטרה כי היא עדיין בקטע שבין שער הגיא לבין בית שמש.

<ערן כהן:>
השדרוג של כביש 1 הוא 2.5 מיליארד שקלים וכאן יש 2.1 כשהיתר תוקצבו כבר בעבר.

<היו"ר משה גפני:>
כביש 38?

<ערן כהן:>
עד בית שמש.

<היו"ר משה גפני:>
בין שער הגיא לבין בית שמש זה 740 מיליון שקלים.

<ערן כהן:>
כן.

<היו"ר משה גפני:>
מתי יתחיל הביצוע?

<ערן כהן:>
בחודשים הקרובים.

<היו"ר משה גפני:>
מה זה בחודשים הקרובים?

<ערן כהן:>
באופן מיידי. התקצוב שאנחנו נותנים הוא לפרויקטים שמוכנים לביצוע באופן מיידי.

<היו"ר משה גפני:>
עכשיו.

<ערן כהן:>
עכשיו.

<היו"ר משה גפני:>
ודרומה?

<ערן כהן:>
דרומה, אני חושב שהוא בתכנון סטטוטורי. למיטב זיכרוני הוא בתכנון סטטוטורי.

<היו"ר משה גפני:>
אתה תוכל היום לתת לי תשובה?

<ערן כהן:>
כן.

<היו"ר משה גפני:>
תן לי תשובה מדויקת. 

<פניה קירשנבאום:>
כביש 6 לא מופיע כאן?

<ערן כהן:>
כביש 6 לא כאן.

<היו"ר משה גפני:>
הוא לא כאן. יש כאן את כביש בגין.

<פניה קירשנבאום:>
נתיבי ישראל זה לא כביש 6?

<ערן כהן:>
לא. נתיבי ישראל זה השלמת מסילת העמק מחיפה לבית שאן וגם שדרוג הכבישים 65 ו-85 מצומת גולני.

<ציון פיניאן:>
מה עלות צומת גולני, המחלף, ומתי הוא מתחבר לכביש 6? האם זה החיבור לכביש 6?

<ערן כהן:>
לא, זה לא החיבור לכביש 6.

<היו"ר משה גפני:>
זה צומת גולני לעמיעד.

<ערן כהן:>
כן. זאת הזרוע המזרחית של חוצה ישראל לצורך העניין. זאת תוכנית נתיבי ישראל בהיקף של מיליארד שקלים.

<טמיר כהן:>
מתי זה יתחיל?

<ערן כהן:>
כל הפרויקטים עליהם אנחנו מתכננים כאן, זמינים באופן מיידי.

<ציון פיניאן:>
זאת אומרת שהתחילו כבר בצומת גולני.

<ערן כהן:>
כן. צומת גולני התחילו. כאן מדובר על הכביש.

<היו"ר משה גפני:>
אנחנו נאשר את זה. אלה פרויקטים חשובים ויש כאן פרויקטים תחבורתיים קריטיים מאוד. אני מבקש שתעביר לוועדה את מה שאנחנו מאשרים עכשיו – נאשר ולא נתנה את זה – תעביר בכתב, גם את הפרויקט של גולני ואת כל הפרויקטים שיש כאן, כביש ירושלים-תל אביב, בית שמש וכל מה שנלווה לזה. אנחנו רוצים לדעת על מה אנחנו מדברים במדויק ואת מועדי הביצוע. לא נעכב את הפנייה מכיוון שהיא חשובה, אבל תעביר את הכול לוועדה. תאמר מה הפרויקטים שעכשיו מתבצעים ומה מועדי הביצוע.

אנחנו מצביעים.

הצבעה 
בעד אישור פנייה מספר 61 – פה אחד

הפנייה אושרה

<היו"ר משה גפני:>
פנייה מספר 64 -

<פניה קירשנבאום:>
מה זה ממשל זמין?

<היו"ר משה גפני:>
לא יודע. אין רפרנט.

פנייה מספר 65 – אבטחת מזרח ירושלים

<אריאל לוין:>
סיכומים של תקציב עם אגף התקציבים. בבסיס התקציב נמצאים חלק מהדברים ובמהלך השנה הם מוסיפים את התקציבים. כאן זה מימון של סיכום של תקציב.

<היו"ר משה גפני:>
מה זה סיכום תקציבי בין המשרדים, 68?

<פניה קירשנבאום:>
אני אוהבת אותם. הם מכניסים לך סעיף אחד שהוא חשוב מאוד ועליו מלבישים לך עוד מיליון סעיפים ואין לך בכלל הסבר לאן הכסף הזה הולך. כמו למשל בסעיף הקודם שהכניסו גם את האגודה לצרכנות שאולי היה חשוב להעביר, אבל למה חיברו ביחד את שני הדברים?  למה הכניסו כאן 68 עם אבטחה של מזרח ירושלים?

<היו"ר משה גפני:>
כל הזמן עושים את זה. תסביר.

<אהוד פלג:>
סליחה, באיזה סעיף הכניסו את המועצה לצרכנות?
<פניה קירשנבאום:>
בהגבלים העסקיים.

<אהוד פלג:>
בהגבלים העסקיים הכניסו את המועצה לצרכנות?

<פניה קירשנבאום:>
כן.

<אהוד פלג:>
אבל לא בדיון הזה. אני באתי לתקציב המועצה. אני כאן מתחילת הישיבה ואני מבין שזה דיון על הגבלים לעסקיים ולא על המועצה לצרכנות. אני אמור לנחש מהקודים של ההגבלים העסקיים שזאת המועצה לצרכנות? אנחנו תאגיד שפועל מכוח חוק. אני נמצא כאן מתחילת הישיבה ומחכה בסבלנות לתורי.

<טמיר כהן:>
זה היה מחובר לנושא.

<היו"ר משה גפני:>
זה מה שאמרה חברת הכנסת פניה קירשנבאום. הם מחברים סעיפים.

<אהוד פלג:>
אני מצטרף למחאה שלה משום שאני כאן במיוחד כדי לדבר על תקציב המועצה לצרכנות.

<היו"ר משה גפני:>
בסדר. בבקשה.

<אריאל לוין:>
יש את התקציב שעבר בכנסת ויש סיכומי דברים עם אגף תקציבים. 

<אהוד פלג:>
נכון, אבל אף אחד לא אמר. 

<אריאל לוין:>
שני הדברים מתבצעים בצורה מדורגת. בבקשה הזאת יש כסף לתכנון, כסף למדידות, כסף לשיקום שכונות, כסף למוסדות ציבור, לשמירה במזרח ירושלים ויש אולי עוד דברים.

<היו"ר משה גפני:>
מה זה הבנייה הקלה? 27 מיליון לבנייה קלה?

<אריאל לוין:>
זה סיכום דו שנתי לתקצב 54 מיליון שקלים לשנתיים לתקן את הבנייה הקלה מתקופת 90-91 בעיקר בנגב.

<פניה קירשנבאום:>
לאן הולך ה-68? מחר יהיה כתוב בעיתון שכל חברי הכנסת לא מבינים לאן עובר הכסף ומצביעים.

<היו"ר משה גפני:>
יש כאן פירוט.

<פניה קירשנבאום:>
לאיפה הולך 68?

<אריאל לוין:>
אני אקריא אחד-אחד. 10 מיליון שקלים לתכנון.

<פניה קירשנבאום:>
איפה תכנון?

<אריאל לוין:>
יש תקציב של חמישים מיליון ומוסיפים עוד עשרה מיליון בכל הארץ. אותו הדבר לגבי מדידות. יש 18 מיליון ומוסיפים עוד שישה מיליון. זה תכנון ארצי ולא פרויקט מסוים. אותו הדבר לגבי תקן מוסדות ציבור. יש תקציב בסיס של עשרה מיליון שקלים ומוסיפים עוד עשרה מיליון שקלים.

<פניה קירשנבאום:>
איזה מוסדות ציבור? אני יודעת שיש עכשיו מחסור של גני ילדים.

<אריאל לוין:>
משרד השיכון לא בונה גני ילדים.

<ציון פיניאן:>
זאת בנייה משנת 1995. זה משהו אחר. כתוב תקן מוסדות ציבור עבור בנייה משנת 1995 ואילך.

<אריאל לוין:>
משרד השיכון לא בונה גני ילדים.

<היו"ר משה גפני:>
העברנו הרבה כסף למשרד החינוך.

<ציון פיניאן:>
מיליארד ו-600.

<היו"ר משה גפני:>
מיליארד ו-300.

<אריאל לוין:>
שיקום שכונות, עשרה מיליון. שכונות ותיקות, השלמת פיתוח, עשרה מיליון.

<היו"ר משה גפני:>
אין איזה פרויקט ספציפי. זה הנושא של התקציב של משרד השיכון בסעיפים שונים, כולל שיקום שכונות, כולל תכנון.

<אריאל לוין:>
שמירה על מזרח ירושלים.

<היו"ר משה גפני:>
לגבי השמירה על מזרח ירושלים, אנחנו אישרנו כאן את מה שמשרד האוצר הביא והשר אטיאס התקשר אלי, וגם המנכ"ל,  והם באו בטענות שזה נעשה שלא בתיאום אתם.  אתה מבקש כאן העברה.

<אריאל לוין:>
הבנתי את השאלה.

<היו"ר משה גפני:>
זה בסדר, זה על דעתכם?

<אריאל לוין:>
אני אסביר. בבסיס התקציב זה תוקצב רק בשלושים מיליון שקלים. בפועל עלות השמירה השנתית היא בסכום הקרוב לחמישים מיליון שקלים. יש סיכום דברים שאומר שמשרד השיכון יקבל בתחילת או במהלך השנה עוד 16.6 מיליון שקלים.

<היו"ר משה גפני:>
והם הורידו מסעיפים שלכם והעבירו לסעיף הזה. לא חשוב. תמשיך. מה עכשיו?

<אריאל לוין:>
עכשיו הם משלימים את התקצוב ל-48.6 מיליון שקלים.

<היו"ר משה גפני:>
בסדר. אנחנו מצביעים.

הצבעה 
בעד אישור פנייה מספר 65 – פה אחד

הפנייה אושרה

<היו"ר משה גפני:>
נחזור לפנייה הקודמת. נמצא כאן נציג המועצה הישראלית לצרכנות, מר אהוד פלג.
<טמיר כהן:>
פניות מספר 57 עד 59 –
<היו"ר משה גפני:>
הגדילו כאן את הסעיף שלכם. אנחנו לא אישרנו את זה בעקבות מה שאמרה חברת הכנסת פניה קירשנבאום אבל אני מציע שתסביר בדקה את הנושא שכאשר נאשר את הפנייה, נאשר גם את זה.

<אהוד פלג:>
בשנת 2010 נחתם הסכם מסגרת לתקציב המועצה לצרכנות בסך שישה מיליון שקלים תקציב בסיס נתון לקיצוצים  ועוד שני מיליון שקלים תוספת ייעודית לשנים 2010-2013 לצורך הגדלת מערך הטיפול בתלונות. המועצה לצרכנות טיפלה בעשרות אלפי תלונות עם שבעה אנשים שמטפלים בתלונות. עד היום קוצץ לנו התקציב עם כל הקיצוצים ולפני קיצוצי 2012, כך שהתקציב בפועל עומד על כחמישה מיליון שקלים, על 4.778 מיליון ועוד שני מיליון שקלים תוספת. בינתיים המועצה לקחה את תוספת כוח האדם, התמחשבה והכניסה מערכת CRM חדשה וכמות התלונות קפצה בצורה עצומה. אנחנו באנו והראינו שאנחנו לא יכולים לעמוד בפרץ הזה וכדי לתת שירות טוב לציבור הישראלי – ואנחנו חברה ללא כוונת רווח, זה תאגיד שפועל מכוח חוק אך ורק להגנת הצרכן  הישראלי – אנחנו צריכים תוספת, תגבור תוספת כוח אדם במערך הזה של הטיפול בתלונות, שזה רכיב אחד.

זה גם הודגש בדוח ועדת טרכטנברג שהמליץ לחזק את המועצה לצרכנות.

<היו"ר משה גפני:>
זה לא מעניין אותי.  צריך לחזק את המועצה לצרכנות עם טרכטנברג או בלעדיו.

<אהוד פלג:>
מצוין. כחלק מהתפיסה האסטרטגית של המועצה אנחנו פועלים גם להקדמת תרופה למכה.

<היו"ר משה גפני:>
מה טרכטנברג אומר לגבי תקיפה באיראן? לא חשוב, תמשיך.

<אהוד פלג:>
זה לא התחום שלי.

<היו"ר משה גפני:>
אנחנו רוצים לעזור למועצה לצרכנות.

<אהוד פלג:>
התפיסה האסטרטגית של המועצה כוללת בין היתר לא רק טיפול וסיוע לצרכנים לאחר שהם נפגעו אלא גם חיזוק ההגנות העצמיות שלהם בדרכים של חינוך והסברה, דבר שמאוד מאוד מחשיבים היום. החינוך הפיננסי, גם הצטרפות ישראל ל-OECD חייבה את ישראל לעשות הרבה יותר בנושא הזה של חינוך פיננסי.

<היו"ר משה גפני:>
אנחנו נתמוך בזה.

<טמיר כהן:>
בשבוע הבא אנחנו מקיימים דיון על החינוך הפיננסי.

<היו"ר משה גפני:>
אנחנו נאשר את זה ברגע שחברת הכנסת פניה קירשנבאום תאמר. קיבלנו את הדברים שלך. זה לא דיון על המועצה לצרכנות אלא זה דיון על ההיבט התקציבי שאנחנו צריכים לאשר. אנחנו בעזרת השם נאשר את זה אחרי שחברת הכנסת פניה קירשנבאום תסיים את הדיון עם האוצר. אני מודה לך על ההסבר שלך. אנחנו תומכים בזה. תודה.

אנחנו עוברים לעודפים שלא אושרו אתמול כי לא היה מי שיסביר.

הודעה מספר 29005 – משרד השיכון
<אריאל לוין:>
כל העודפים, אלה שמונים אחוזים רק מעודפים מחויבים. רוב העודפים, המסה הגדולה נמצאת בשיקום שכונות חברתי, שם יש תכנון ארוך טווח. חלק מהתקצוב בדרך כלל נעשה באמצע השנה ובסוף השנה כך שזה לא מאפשר להוציא את הכסף ולהתחייב.

<היו"ר משה גפני:>
אנחנו מצביעים.

הצבעה 
בעד אישור הודעה מספר 29005 – פה אחד

ההודעה אושרה

<היו"ר משה גפני:>
הודעה מספר 37005 - תיירות

<עופר מרגלית:>
הפנייה נועדה, כמו הפנייה הקודמת, להעברת שמונים אחוזים מהעודפים המחויבים מהשנה הקודמת.

<היו"ר משה גפני:>
105 מיליון שקלים במינהל לשיווק?

<עופר מרגלית:>
בדיוק. הסכום המהותי כאן הוא בשיווק וזה נובע בעקבות התקשרויות שהמשרד עשה עם הלפ"ם, עם לשכת הפרסום הממשלתית שלא בוצעו. הייתה בעיה בביצוע של לשכת הפרסום הממשלתית. את ההתחייבות הזאת הם יבצעו בתחילת השנה. כל הקמפיינים בחוץ לארץ, זה עיקר הכסף. זה משהו חד פעמי.

<היו"ר משה גפני:>
אלה קמפיינים בחוץ לארץ? לא בארץ?

<עופר מרגלית:>
בעיקר חוץ לארץ. שיווק מדינת ישראל בחוץ לארץ לתיירים.

<טמיר כהן:>
השיווק נעצר כי ההתקשרות לא הייתה?

<עופר מרגלית:>
היו התקשרויות אלא שהייתה בעיה בלשכת הפרסום הממשלתית והם לא ביצעו. בשנה שעברה הייתה בעיה. זה משהו חד פעמי.

<היו"ר משה גפני:>
זה קורה כי אין מנהל ללשכת הפרסום הממשלתית?

<עופר מרגלית:>
אני לא מכיר את הפרטים הקטנים.

<היו"ר משה גפני:>
אנחנו מצביעים.

הצבעה 
בעד אישור הודעה מספר 37005 – פה אחד

ההודעה אושרה

<היו"ר משה גפני:>
הודעה מספר 39005 – משרד התקשורת

<עופר מרגלית:>
הפנייה נועדה להעברת שמונים אחוזים מהעודפים המחויבים משנה שעברה לשנה. כאן עיקר הסכום הוא בעיקר הכספים שיועדו להרכבת מערך השידור הדיגיטאלי, השידור החינמי אותו אנחנו השנה מרחיבים פי שלושה.  הכספים לא בוצעו בשנה שעברה בין היתר גם בשל עיכוב בחקיקה אבל השנה זה יבוצע.

<היו"ר משה גפני:>
אנחנו מצביעים.

הצבעה 
בעד אישור הודעה מספר 39005 – פה אחד

ההודעה אושרה

<היו"ר משה גפני:>
הודעה מספר 42002 – משרד השיכון

<אריאל לוין:>
בסעיף הוצאה מוחלטת של מענקים.

<היו"ר משה גפני:>
אני רואה שזה לא הרבה כסף.

<פניה קירשנבאום:>
מענקים למה? לדירות, לקבלנים?

<אריאל לוין:>
מענקים, הרוב זאת השתתפות בשכר דירה לחסרי דירה, לעולים, לוותיקים ויש גם מענקים לעולי אתיופיה. העודף המחויב נשאר מעמלות תיקים של הסוכנים שמבצעים את הסיוע. יש התחייבות לסוכן  כאשר אם זה לנושא של שכר דירה, מוציאים לו התחייבות ומה שהוא לא ביצע, כאן העודף מחויב.
<פניה קירשנבאום:>
יש כל כך הרבה אנשים שמחכים לסיוע בשכר דירה.

<היו"ר משה גפני:>
דיברתי עם שר השיכון כבר אלף פעמים.

<פניה קירשנבאום:>
גם אני. כאן נשאר כסף. אני לא יודעת איך קורה שאנשים גרים ברחובות ויש כסף.

<אריאל לוין:>
זה עודף מחויב. נתנו התחייבות לסוכנים שמבצעים את הפעילות.

<היו"ר משה גפני:>
אנחנו מצביעים.

הצבעה 
בעד אישור הודעה מספר 42002 – פה אחד

ההודעה אושרה

<היו"ר משה גפני:>
הודעה מספר 43005 – מיפוי ישראל
<אריאל לוין:>
זה שיכון, אבל אני לא יודע.

<היו"ר משה גפני:>
אין מי שיסביר.

הודעה מספר 70007 – שיכון

מיליארד ו-438 מיליון ו-642 אלף שקלים.

<אריאל לוין:>
סך הכול התקציב, כול ההכנסות לשנת 2011 בתקציב הפיתוח היה 4 מיליארד ו-447 מיליון שקלים. סך כל תקציב הפעולות עליו אנחנו מדברים היה 4 מיליארד ו-447 מיליון שקלים כאשר המקור שלו הוא 2 מיליארד ו-657 מיליון הוא מתקציב ועוד 2 מיליארד ו-500 מיליון שקלים בערך הכנסות מפעולות שיקום. רוב הכסף, רובו ככולו, משרד השיכון עושה עבודות פיתוח, משווק את הפיתוח לקבלנים, מקבל את הכסף מראש במשק כספי סגור, הכסף נמצא אצלו והוא מחויב להתחייבויות ארוכות טווח להעביר את הכסף.

<היו"ר משה גפני:>
אנחנו מצביעים.

הצבעה 
בעד אישור הודעה מספר 70007– פה אחד

ההודעה אושרה

<היו"ר משה גפני:>
הודעה מספר 78001 – פיתוח תיירות 

<עופר מרגלית:>
הפנייה נועדה להעברת שמונים אחוזים מהעודפים המחויבים. זה בתקציב הפיתוח של משרד התיירות. 

<היו"ר משה גפני:>
הרבה כסף. 78 מיליון שקלים.

<עופר מרגלית:>
החלק הראשון של הסכום הוא מענקים למלונות שאושרו, כתבי אישור שניתנו ליזמים שעוכבו בהקמת המלון בין בגלל תהליכים סטטוטוריים או מסיבות שונות שפשוט המלון לא בוצע והכספים לא הוצאו בזמן. החלק השני של הסכום הוא הגנת ים המלח.עיקר הביצוע אמור לצאת השנה להגבהת הסוללות בים המלח.
<היו"ר משה גפני:>
אנחנו מצביעים.

הצבעה 
בעד אישור הודעה מספר 78001 – פה אחד

ההודעה אושרה

<היו"ר משה גפני:>
תודה רבה. הישיבה נעולה.

<הישיבה ננעלה בשעה 12:00.>
